ΕΡΤ Open

Η **ΕΡΤ Open** (**Ελληνική Ραδιοφωνία Τηλεόραση Open**) ήταν αυτοδιαχειριζόμενος φορέας, ο οποίος παρουσιαζόταν ως η συνέχεια της ΕΡΤ, καθώς διαχειριζόταν μέρος των τηλεοπτικών και ραδιοφωνικών συχνοτήτων της καθώς και ένα μέρος από την περιουσία της, κατά τη διάρκεια της μη λειτουργίας της το 2015 (μετά από την αναστολή της λειτουργίας της από την Κυβέρνηση Αντώνη Σαμαρά), μέχρι την επαναλειτουργία της.

Με την επαναλειτουργία της ΕΡΤ, η ΕΡΤ Open δεν σταμάτησε την λειτουργία της, αλλά οι περισσότεροι από τους τηλεοπτικούς και ραδιοφωνικούς σταθμούς που εξέπεμπαν, επέστρεψαν στην ΕΡΤ όπως και η συχνότητα 106,7 FM από όπου εξέπεμπε, παρότι είχε εκχωρηθεί από την ΕΕΤΤ στην ΕΡΤ από το 2009 προκειμένου να εκπέμψει κάποιο πρόγραμμα της ΕΡΑ από το κέντρο εκπομπής της Πάρνηθας.

Ο σταθμός από την 1η Ιουλίου 2021 λειτουργεί μόνο διαδικτυακά ενώ από την επόμενη μέρα στους 106,7 FM από την Πάρνηθα εξέπεμπε προσωρινά το Δεύτερο Πρόγραμμα (όπως και παλαιότερα το 2010) που διατηρεί πομπό στην επίσημη συχνότητα 102,9 FM. Από τις 27 Αυγούστου 2021, στην παλιά συχνότητα του σταθμού εκπέμπει ο ραδιοφωνικός σταθμός Zeppelin 106.7, ο οποίος μεταδίδει ξένη ροκ μουσική.

## Ιστορικό
Ύστερα από το κλείσιμο της ΕΡΤ από την κυβέρνηση Σαμαρά την Τρίτη 11 Ιουνίου του 2013 με παράλληλο κλείσιμο των αναμεταδοτών της, οι απολυμένοι εργαζόμενοί της στην τηλεόραση και το ραδιόφωνο (ΕΡΑ) συνέχισαν να λειτουργούν την πλειοψηφία των ραδιοφωνικών και τηλεοπτικών σταθμών της.

Λίγες μέρες μετά ξεκίνησαν και την ιστοσελίδα ertopen.com, αρχικά για την αναμετάδοση ειδήσεων και βίντεο ενώ έγιναν διαθέσιμα και τα τηλεοπτικά προγράμματα. Οι εργαζόμενοι είχαν και την στήριξη της EBU, καθώς παρείχε τεχνική υποστήριξη για την μετάδοση της ΝΕΤ και της ΕΤ3, μέσω δορυφόρου, και διαδικτύου, υποστήριξη που διακόπηκε στις 21 Αυγούστου λόγω της έναρξης λειτουργίας της Δημόσιας Τηλεόρασης. Επιπλέον, οι περισσότεροι πομποί της ΕΡΤ ξανάνοιξαν μεταδίδοντας το πρόγραμμα της ΝΕΤ και της ΕΤ3.

Στις 7 Νοεμβρίου 2013, μετά από εισαγγελική εντολή, τα ΜΑΤ εισέβαλαν στο Ραδιομέγαρο και έβγαλαν τους εναπομείναντες εργαζόμενους της ΕΡΤ, που είχαν παραμείνει για σχεδόν πέντε μήνες. Στις 5:13 π.μ. σίγησε το ραδιόφωνο ενώ νωρίτερα είχαν διακόψει την λειτουργία τους η ΝΕΤ και η ΕΤ1. Ο εκφωνητής συνελήφθη μαζί με άλλους δύο παραγωγούς. Τις επόμενες μέρες, το κεντρικό δελτίο ειδήσεων της ΝΕΤ και κάποιες ενημερωτικές εκπομπές, μεταδίδονταν από το δρόμο, έξω από το Ραδιομέγαρο. Μετά από μερικές μέρες, οι εργαζόμενοι της ΕΡΤ μετακινήθηκαν στα στούντιο της ΕΡΤ3.

Στις 30 Ιανουαρίου 2014, έγιναν τα εγκαίνια των εγκαταστάσεων της ΕΡΤ Open, που βρίσκονται μέχρι σήμερα στα γραφεία της ΠΟΣΠΕΡΤ απέναντι από το Ραδιομέγαρο ενώ τον Μάρτιο του ίδιου έτους αποχώρησε από το εγχείρημα μέρος των απολυμένων εργαζόμενων του Δεύτερου Προγράμματος και αλληλέγγυων ραδιοφωνικών παραγωγών, μετά από διαφωνίες με τη διοίκηση της ΠΟΣΠΕΡΤ για τους στόχους του και τον τρόπο λειτουργίας του.

### Επαναλειτουργία της ΕΡΤ
Ο ΣΥΡΙΖΑ και οι Ανεξάρτητοι Έλληνες, τα δύο κόμματα που σχημάτισαν την κυβέρνηση συνεργασίας η οποία προέκυψε από τις εκλογές του Ιανουαρίου 2015 περιελάμβαναν στο πρόγραμμά τους την επαναλειτουργία της ΕΡΤ. Στις 28 Απριλίου 2015, υπερψηφίστηκε το σχετικό νομοσχέδιο, με μετονομασία της ΝΕΡΙΤ σε ΕΡΤ, αλλαγές στον τρόπο λειτουργίας του οργανισμού και επαναπρόσληψη όλων των απολυμένων.

Η ΕΡΤ επαναλειτούργησε στις 11 Ιουνίου 2015 με τη διοίκηση του φορέα να ασκεί πιέσεις στην ΠΟΣΠΕΡΤ, ώστε να σταματήσει η λειτουργία της ΕΡΤ Open. Ωστόσο η Ομοσπονδία θεωρεί ότι πρέπει να συνεχίσει τη λειτουργία της κάτι που πράττει μέχρι σήμερα με τον διαδικτυακό ενημερωτικό ιστότοπο και τον διαδικτυακό ραδιοφωνικό σταθμό στην Αθήνα.

Έπειτα από την επαναλειτουργία της και η ΕΡΤ3 με τους δύο ραδιοφωνικούς σταθμούς της (102 FM και 95.8 FM) αποχώρησαν από την ΕΡΤ Open.

## Ραδιοφωνικοί σταθμοί
### ΕΡΑ Αθήνας
Η **ΕΡΑ Αθήνας** ήταν ο ραδιοφωνικός σταθμός της ΕΡΤ Open, αποτελώντας τη συνέχεια του Πρώτου Πρόγραμματος. Δημιουργήθηκε στις 11 Ιουνίου 2013, όταν η κυβέρνηση Σαμαρά έκλεισε αιφνίδια την ΕΡΤ. Η ΕΡΑ Αθήνας συνέχισε ανεπίσημα να εκπέμπει στους 106.7 στα FM και μετά από την επαναλειτουργία της ΕΡΤ. Στις 11 Ιουνίου 2015 ο ραδιοφωνικός σταθμός μετονομάστηκε σε **ΕΡΤ Open Radio 106,7 FM**.

Το 2021 η ΕΡΤ Open Radio έκλεισε οριστικά, και στους 106.7 εξέπεμψε προσωρινά ο επίσης πειρατικός με λαϊκό πρόγραμμα Μινόρε 104.3 (νυν Digital 106.5), ο οποίος είχε φύγει από την συχνότητα 104.3 το 2016 για να εκπέμψει ο ιδιωτικός Χριστιανισμός, που πήρε πίσω την άδεια του, ενώ αντίστοιχα ο Μινόρε μετακόμισε στους 106.5, για να δώσει εκ νέου τη συχνότητα στην ΕΡΤ, από το Κέντρο Εκπομπής Πάρνηθα προκειμένου να εκπέμψει στα FM η προσωρινή ΕΡΑ 7 που μετονομάστηκε σε Zeppelin 106.7. Πριν εκπέμψει ο Zeppelin, στην συχνότητα 106.7 εξέπεμπε δοκιμαστικά το Δεύτερο Πρόγραμμα για 3 εβδομάδες (όπως και παλαιότερα το 2010 που παραχώρησε τη συχνότητα στον Φιλία 106.7).

### ΕΡΑ Θεσσαλονίκης
Η **ΕΡΑ Θεσσαλονίκης** ήταν ο δεύτερος ραδιοφωνικός σταθμός της ΕΡΤ Οpen και ιδρύθηκε στις 11 Ιουνίου 2013 όταν η κυβέρνηση Σαμαρά έκλεισε αιφνίδια την ΕΡΤ. Θεωρούνταν η συνέχεια του 102 FM, όμως κυρίως εξέπεμπε στους 103,3 FM από το κέντρο της Θεσσαλονίκης την οποία κάλυπτε επειδή στις συχνότητες 95,8 και 102 FM, τις κατείχε η μεταβατική ΝΕΡΙΤ, για τον δικό της **102 FM**. Από τις 29 Ιουνίου 2015, η λειτουργία του σταθμού συνεχίζεται από την ΕΡΤ3 υπό τις ονομασίες 102 FM και 95.8 FM οι οποίοι σταθμοί επανήλθαν μετά από δύο χρόνια, στις επίσημες συχνότητες τους, από το κέντρο εκπομπής του Χορτιάτη.

Στις 29 Ιουνίου 2015, έγινε επίσημα η επαναλειτουργία της ΕΡΤ3 και αποχώρησε από την ΕΡΤ Open και το ίδιο έκαναν και οι δύο ραδιοφωνικοί σταθμοί της (102 FM και 95.8 FM), και η συχνότητα 103.3 έκλεισε οριστικά, καθότι προκαλούσε παρεμβολές σε ιδιωτικούς σταθμούς όμορων νομών της Θεσσαλονίκης, στο Ράδιο Μάνος 103.4 Πιερίας και στον Πέλλα FM 103.3 Πέλλας.

## Λογότυπα

## Δείτε επίσης
*Κλείσιμο της ΕΡΤ
*Ελληνική Ραδιοφωνία Τηλεόραση
*Ελληνική Ραδιοφωνία
*Δημόσια Τηλεόραση
*Δημόσια Ραδιοφωνία
*Νέα Ελληνική Ραδιοφωνία, Ίντερνετ και Τηλεόραση

## Παραπομπές


## Εξωτερικοί σύνδεσμοι
*ΕΡΤ Open live
*Επίσημη Ιστοσελίδα
*Π.Ο.Σ.Π.Ε.Ρ.Τ.

Κατηγορία:Ελληνική Ραδιοφωνία Τηλεόραση
Κατηγορία:Μέσα Μαζικής Ενημέρωσης της Αθήνας
Κατηγορία:Μέσα Μαζικής Ενημέρωσης της Ελλάδας